Kommer oor militêre veterane se ‘onwettige optogte’Die departement van militêre veterane het Vrydag gesê hy is besorg oor inligting dat sommige militêre veterane ŉ “onwettige optog” volgende week na sy kantoor in Pretoria beplan. “Die departement neem kennis van en respekteer die konstitusionele regte van die militêre veterane om hul kwessies by die departement aan te roer oor die voordele wat die departement verskaf,” het woordvoerder Mbulelo Musi in ŉ verklaring gesê. “Die departement moedig die militêre veterane aan om binne die wette van die land op te tree en om die kanale te gebruik wat vir dié doel ingerig is.” Hy het gesê die departement is deurgaans in gesprek met die Suid-Afrikaanse Nasionale Militêre Veterane-vereniging (SANMVA) en sy filiale om ŉ meganisme te vind wat sonder probleme die elf voordele, soos uiteengesit in die Wet op Militêre Veterane. Musi het gesê die departement werk saam met SANMVA en sy filiale om meer as 11 000 aansoeke te verwerk vir die basiese en hoër opleidingsondersteuningsvoordeel vir die 2018 akademiese jaar. “Die departement moedig militêre veterane en hul afhanklikes aan om nie aan enige onwettige betogings deel te neem nie en om met die departement en sy verenigings saam te werk om langdurige oplossings te kry.” Musi het bygevoeg die departement werk met wetstoepassersagentskappe saam om die veiligheid van die personeel en die perseel te verseker.